**STAROST U ZATVORU – NEKE PSIHOSOCIJALNE KARAKTERISTIKE ZATVORENIKA STARIJE ŽIVOTNE DOBI NA POČETKU IZDRŽAVANJA KAZNE ZATVORA**

Jelena Mustapić, Senka Damjanović, Ana Jadrešin

Centar za dijagnostiku

Istraživanja pokazuju da se posljednjih godina u brojnim razvijenim zemljama povećava udio zatvorenika starije životne dobi, što predstavlja novi izazov za zatvorski sustav. Sličan trend zamjećuje se i u hrvatskim kaznionicama i zatvorima. Neki od razloga povećanja broja zatvorenika starije životne dobi su općenito starenje populacije, upućivanje na izdržavanje kazne zatvora relativno kasno u životu te izricanje dužih zatvorskih kazni što nužno rezultira starenjem u zatvoru. U odnosu na mlađu zatvorsku populaciju, zatvorenici starije životne dobi obično imaju više zdravstvenih problema, izraženije poteškoće prilagodbe na izdržavanje kazne zatvora, kao i teže prilagođavanje na život nakon izdržavanja kazne, naročito u slučajevima kada su tijekom boravka u zatvoru stali bez članova obitelji i/ili bliskih prijatelja. Također, ukupni troškovi njihovog izdržavanja kazne su u prosjeku veći u odnosu na troškove izdržavanja kazne mlađih zatvorenika.

Aktualno istraživanje usmjereno je na utvrđivanje nekih psihosocijalnih karakteristika zatvorenika starije životne dobi na početku izdržavanja kazne zatvora te usporedbu karakteristika zatvorenika starije životne dobi i mlađe zatvorske populacije.

Obuhvaćen je uzorak od ukupno 584 muška ispitanika, od kojih 292 počinitelja kaznenih djela osuđenih na kaznu zatvora (sustavni uzorak), mlađe i srednje dobi (do 49 godina) te svih 292 počinitelja kaznenih djela starije životne dobi (starijih od 50 godina), koji su tijekom 2013. godine prošli dijagnostičku obradu u Centru za dijagnostiku u Zagrebu. Podaci su prikupljeni retrogradnom analizom elektronskih podataka iz Matice zatvorenika, baze podataka rezultata psihologijskih testiranja i baze podataka psihodijagnostičkih upitnika. U obradi podataka korištene su metode deskriptivne, parametrijske i neparametrijske statistike. Dobiveni rezultati ukazuju na postojanje niza statistički značajnih razlika između starijih i mlađih ispitanika, kako u vrsti kaznenih djela koje čine, tako i u psihosocijalnim karakteristikama. U našem uzorku stariji zatvorenici češće izdržavaju kazne zbog kaznenih djela iz područja gospodarskog kriminala, seksualnih delikata i djela protiv života i tijela, dok su mlađi zatvorenici skloniji kaznenim djelima protiv imovine i zlouporabi opojnih droga. Stariji zatvorenici u pravilu postižu viši rezultat na testu intelektualnih sposobnosti, dok mlađi zatvorenici postižu statistički značajno više rezultate na skalama psihoticizma, ekstroverzije, impulzivnosti, avanturizma i empatije. Značaj dobivenih rezultata razmatrat će se s obzirom na hrvatski zatvorski sustav, s ciljem daljnjeg unapređivanja istog.

**Ključne riječi:** stariji počinitelji kaznenih djela, početak izdržavanja kazne, psihosocijalne karakteristike